
“Izjava JR – razpisno področje: intermedijske umetnosti

Spoštovani!

Ne strinjamo se z odločitvijo strokovne komisije, ki projektov KUD-a Trivia »Trivia Records«, »Socialdress v akciji« in »Evolucionarni video (generativni video, video-grafični princip) I.« ni podprla za sofinanciranje na projektnem razpisu MOL-a.

Komisija je naše društvo v obrazložitvah napačno preimenovala v “Zavod Trivia«. Za tri prijavljene projekte je podala argumente, s katerimi se ne strinjamo. 

1) Komisija je sofinanciranje projekta »Evolucionarni video (generativni video, video-grafični princip) I.« zavrnila z argumentacijo, da iz obrazložitve ni razvidna utemeljenost projekta. 

Kot del prijave naj bi bil tudi naslednji opis projekta: 

Evolucionarni video (generativni video, video-grafični princip)

Avtorska skupina: Borut Savski, Neven Korda, Luka Prinčič


Evolucionarni video ali generativni video ali tudi videografični principi je projekt, ki vključuje nekaj umetnikov in njihovih trenutno razvijajočih se ali že realiziranih principov neposredno nastajajoče video podobe. Podoba je v tem primeru skoraj vedno abstraktna in zelo grafična, vendar hkrati dinamično spremenljiva. Tako se bistveno ločuje od klasičnega pripovedništva, ki ga v zadnjem stoletju povezujemo s filmsko pripovedjo. Med prvim in drugim načinom ni neposredne povezave, predvsem zato, ker je pripovedništvo že davno izvrglo abstraktno sliko kot nefunkcionalno. Abstraktnejše ravni dosega filmska pripoved na drugačne načine. Gibljivost slike »evolucionarnega« videa pa ta princip ločuje tudi od statičnih grafičnih dosežkov.


Zgodovinska izhodišča generativnega videa segajo v začetke eksperimentiranja z elektronsko sliko, ko se je tej tehnologiji pridružila možnost hkratne manipulacije na sliki. To je tudi čas prvih elektronskih zvočnih inštrumentov (sintesajzerjev), pri katerih se je izdatno iskalo zanimive načine povezav med elektronskimi sklopi. Pri video sliki je obdobje razcveta omogočil domači video sistem VHS, kmalu pa tudi pojavitev prvih računalnikov in nove – digitalne - možnosti spreminjanja podobe. Neven Korda je eden pionirjev te zlate dobe abstraktnega videa, ki aktivno deluje tudi pri raziskovanju abstraktne slike s sodobnimi računalniškimi tehnikami.

Razvojno in predstavitveno delo iniciative bo potekalo v prostorih Cirkulacije 2 v tovarni Rog. Navezali smo tudi infrastrukturno, razvojno in programsko sodelovanje z avtorji v galeriji Transzentrala v tovarni Rog. 


Koproducent: Društvo PiFF
Soorganizator: Zavod ZANK
Sodelovanje s Cirkulacijo 2 in z galerijo Transzentrala 
   

Morda iz vsebinske utemeljitve projekta ni najbolj razvidno, da se pristopa video podobi na način real-time ustvarjanja s pomočjo algoritmičnih računalniških programov. To pomeni v največji meri avtorski razvoj programskih in drugih vmesnikov. Po vsebinski plati pa gre za poskus temeljnega prevrednotenja tistega dela video umetnosti, ki se imenuje eksperimentalni video in ki je v akademskih krogih na žalost postal le še eden od žanrov. Projekt naj bi temeljito prenovil dojemanje eksperimentalnega videa in ga postavil ob bok drugih avantgardnih poskusov v umetnosti.

2) Komisija je sofinanciranje projekta »Socialdress v akciji« zavrnila z argumentacijo, da iz projekta ni razvidna intermedijskost. Menimo, da je komisija intermedijskost razumela preozko. Avtorica svojo zgodbo o »Socialni obleki« tke vzporedno kot performens, delavnico, socialno instalacijo, kot arhiv zgodb objavljenih na spletu, z video linearizirano zgodbo, z dejansko socialno strukturo, ki se veji ob vsaki realizaciji projekta in s tem pridobiva elemente civilno-družbenosti, ko se gradi identiteta (umetniške) blagovne znamke Socialdress. Menimo, da lahko razpisne zahteve po tehnologiji povsem dobro izpolni tudi šivalni stroj, ki ima v projektu Socialdress vlogo socialnega vmesnika, v povezavi z videom in internetom pa omogoči vzpostavitev kompleksnih formalnih in vsebinskih relacij. Projekt »Socialdress v akciji« tako vsebuje prav vse elemente, ki jih je MOL opisalo, da sodijo v področje intermedijske umetnosti. Intermedijska umetnost je tista, ki vsebuje interdisciplinarnost (in ne zgolj pojme internet, interaktivnost, ali internacionalnost). Seveda, tudi vse to, vendar gre v osnovi za prekrivanje področij, ki so se ga v preteklosti otepala vsa »bolj čista« področja.

3) Komisija je sofinanciranje projekta »Trivia Records« zavrnila z argumentacijo, da projekt sodi med glasbene in video založniške in ne med intermedijske umetnosti. Menimo, da komisija ni upoštevala dejstva, jasno navedenega v prijavi, da gre za umetniški projekt, ki subvertira pojem “založništvo« in ga aplicira na področje, kjer založništvo v klasičnem pomenu sploh ne obstaja – na področje intermedijske umetnosti. Ker gre za intermedijska dela, njihovih izdaj ni mogoče prijaviti na glasbeno založniške razpise, nekomercialno video založništvo pa sploh ne obstaja! Prijavljeni projekt zato izpolnjuje pomembno vrzel na intermedijskem področju, ga s tem afirmira in razširja. Komisija je tudi v tem primeru ozkosrčno omejila pojem intermedijskosti in pri tem pozabila, da je to razpisno področje nastalo prav zaradi potrebe po podpori raznovrstnih transgresivnih umetniških žanrov in relacijskih umetniških praks in nikakor ne kot nov omejevalni predal.  

Komisija tudi ni upoštevala dejstva, da sta avtorja prijavljenih del Marija Mojca Pungerčar in Borut Savski s sodelavci resna, profesionalna in uveljavljena ustvarjalca na področju intermedijskih umetnosti, ki delujeta kontuinuirano v domačem in mednarodnem prostoru! Dela Marije Mojce Pungerčar so prav zdaj na ogled v Slovenj Gradcu in v Parizu, letos jih je bilo mogoče videti tudi v Ljubljani, Banjaluki, Bratislavi in v Makedoniji. Jeseni pa se bo predstavila še na Mednarodnem grafičnem likovnem centru v Ljubljani, Mariboru in Celju ter v Stuttgartu. Borut Savski pa je eden od reanimatorjev konceptualnega ukvarjanja z raziskujočimi avantgardnimi umetniškimi praksami, ki družijo umetnost, družbenost in tehnologije. S povezovanjem z ustreznimi mednarodnimi protagonisti podobne usmeritve skrbi za popolno primerljivost domačih raziskovanj z mednarodnimi.

Mesto Ljubljana bi vsekakor lahko bilo na takšne ustvarjalce ponosno in jim namenilo podporo v obliki sofinanciranja njihovih projektov!

Projekti KUD-a Trivia so bili v preteklih treh letih pomemben del kulturnega dogajanja v prestolnici in vsako leto ocenjeni kot kvalitetni ter ustrezno sofinancirani pri MOL-u. Pri tem še posebej izpostavljamo obseg in kvaliteto mednarodnega festivala Vmesni prostori, v okviru katerega smo organizirali izmenjavo 40 domačih in avstrijskih umetnikov. KUD Trivia se je z zasnovo triletnega načrta delovanja letos prijavil na programski razpis MOL-a, da bi svojim ustvarjalcem zagotovil bolj optimalne pogoje delovanja. Pri tem smo bili žal neuspešni in se je prijava prenesla na projektni razpis, kjer pa so bili prav vsi naši projekti zavrnjeni. Sprašujemo se, ali gre za nenavadno naključje, ali pa so bile naše vloge, urejene po zahtevah programskega razpisa, v neenakopravnem položaju s prosilci na projektnem razpisu? 

Zavrnitev financiranja vseh naših projektov pomeni grožnjo realizaciji umetniških projektov, resno pa bi ogrozilo tudi razvoj in normalno delovanje našega društva ter mu onemogočilo kandidaturo na kasnejših razpisih MOL-a, ki zahtevajo neprekinjeno sofinanciranje zadnjih treh let. 

Lep pozdrav, 

KUD Trivia

Zanj: 

Marija Mojca Pungerčar, predsednica

Borut Savski, podpredsednik

